tttarun/llama2_hindi huggingface dataset:
लॉर्ड डलहौजी ने अपनी सृजनात्मकता के बल पर आधुनिक भारत की नींव रखी। चर्चा कीजिये।
उत्तर :
भूमिका में:

लॉर्ड डलहौजी की उपलब्धियों को बताते हुए उत्तर आरंभ करें-
लॉर्ड डलहौजी ने भारत में ब्रिटिश साम्राज्य के विस्तार का कोई अवसर नहीं खोया। साथ ही अपनी सृजनात्मक क्षमता के बल पर आधुनिक भारत की नींव रखी।
विषय-वस्तु

विषय-वस्तु के मुख्य भाग में लॉर्ड डलहौजी द्वारा किये गए सृजनात्मक कार्यों पर विस्तार से चर्चा करें-
1803 में प्रथम रेलवे लाइन बिछाई गई तथा शीघ्र ही समस्त भारत को रेलवे लाइनों द्वारा जोड़ा गया। डलहौजी द्वारा आरंभ की गई रेलवे लाइन बिछाने की यह योजना भारत में रेलवे के भावी प्रसार का आधार बनी। इससे भौगोलिक दूरी में कमी आई तथा भौगोलिक एकता की स्थापना हुई। डलहौजी ने शिक्षा में सुधार के लिये चार्ल्स वुड की अध्यक्षता में प्राथमिक से लेकर विश्वविद्यालय स्तर तक की शिक्षा हेतु एक व्यापक योजना बनाई। यही योजना आधुनिक शिक्षा प्रणाली की आधारशिला रही जिसमें ज़िलों में एंग्लो-वर्नाकुलर स्कूल तथा लीगे प्रेसिडेंसी नगरों में लंदन विश्वविद्यालय के आदर्श पर एक-एक विश्वविद्यालय की स्थापना की गई। लॉर्ड डलहौजी के समय पहली बार सार्वजनिक निर्माण विभाग की स्थापना की गई। इसके द्वारा सार्वजनिक महत्त्व के कई कार्याें के लिये धन व्यय किया जाने लगा। सार्वजनिक निर्माण विभाग की स्थापना के बाद नहरों, पुलों एवं ग्रांड ट्रंक रोड के निर्माण में तेज़ी आई। वाणिज्य संबंधी सुधार के कार्य भी डलहौजी के समय किये गए। कराची, बंबई और कलकत्ता के बंदरगाहों का विकास किया गया तथा बहुत से प्रकाश स्तंभों का निर्माण कराया गया। टेलीग्राफ का प्रारंभकर्ता भी डलहौजी को ही माना जाता है, उसने कलकत्ता से लेकर पेशावर, बंबई तथा मद्रास तक देश के भिन्न-भिन्न भागों को टेलीग्राफ व्यवस्था से जोड़ दिया। आधुनिक डाक व्यवस्था की आधाराशिला भी डलहौजी के समय ही रखी गई। 1854 में पारित पोस्ट ऑफिस एक्ट के द्वारा देश में कहीं भी निश्चित शुल्क की दर पर पत्र भेजा जा सकता था। देश में पहली बार डलहौजी के समय डाक टिकटों का प्रचलन आरंभ हुआ।
निष्कर्ष

अंत में संतुलित, संक्षिप्त एवं सारगर्भित निष्कर्ष लिखें-
इस प्रकार डलहौजी के आधुनिकीकरण के प्रयास औपनिवेशिक हितों से प्रेरित थे, लेकिन इस तथ्य से इनकार नहीं किया जा सकता कि उसके प्रयासों ने नए भारत के निर्माण में महत्त्वपूर्ण योगदान दिया।
भारतीय राष्ट्रवाद की जो धारा असहयोग एवं खिलाफत आंदोलनों से निकली थी, वह नेहरू रिपोर्ट पर सर्वसहमति के अभाव में सतत् नहीं रह सकी। नेहरू रिपोर्ट की अनुशंसाओं के आधार पर कथन की विवेचना कीजिये।
उत्तर :
उत्तरः असहयोग और खिलाफत आंदोलन भारतीय राष्ट्रवाद की यात्र में महत्त्वपूर्ण चरण हैं। इनके परिणामस्वरूप भारतीय राष्ट्रवाद के चरित्र में बदलाव आया और इसके प्रसार तथा पहुँच का क्षेत्र विस्तृत हुआ। असहयोग आंदोलन के कारण राष्ट्रवाद की भावना महिलाओं, बच्चों, युवाओं, कृषकों आदि तक पहुँची। अभी तक जो भावना उच्च वर्ग या शहरों तक ही सीमित थी, वह अब ग्रामीण क्षेत्रें में भी विस्तृत हुई। वहीं, खिलाफत आंदोलन के परिणामस्वरूप हिंदू-मुस्लिम एकता का प्रदर्शन हुआ।
किंतु राष्ट्रवाद की यह धारा 20वीं शताब्दी के तीसरे दशक के अंत तक छिन्न-भिन्न हो गई। नेहरू रिपोर्ट की असफलता ने इसमें बड़ी भूमिका निभाई। नेहरू रिपोर्ट में अनेक सिफारिशें की गईं। जैसे-
डोमिनियन स्टेट्स का दर्जा देना।
अधिकारों की ऐसी घोषणा की जाए, जिसमें भारत के सभी नागरिकों के लिये धार्मिक और राजनैतिक स्वतंत्रता का आश्वासन हो।
सिंध और उत्तर पश्चिम सीमा प्रांत, जहाँ मुसलमान बहुसंख्यक हैं, को नए प्रांत बना दिया जाए।
इसमें सांप्रदायिक आधार पर अलग निर्वाचक मंडल की मांग को अस्वीकार किया गया था। इसमें सिफारिश की गई कि केवल अल्पमत वाले स्थानों पर ही मुस्लिम वर्ग के लिये स्थान आरक्षित होंगे न कि बहुमत वाले स्थानों पर भी।
धर्म का हर प्रकार से राज्य से पृथक्करण।
यद्यपि ये प्रगतिशील मांगें थीं किंतु मुहम्मद अली जिन्ना के नेतृत्व में मुस्लिम वर्ग ने आरक्षित स्थानों की मांग को नहीं छोड़ा और जिन्ना ने ‘चौदह सूत्री’ मांग पेश की जिसके कारण असहयोग आंदोलन और खिलाफत आंदोलन में स्थापित हुई। हिन्दू-मुस्लिम एकता ने सांप्रदायिक स्वरूप धारण कर लिया।
इसके अतिरिक्त असहयोग और खिलाफत आंदोलन के दौरान अहिंसक और उचित तरीकों से स्वराज की मांग का लक्ष्य निर्धारित किया गया किंतु इसमें डोमिनियन स्टेट्स की मांग ने कॉन्ग्रेस के भीतर ही आक्रोश पैदा कर दिया।
निष्कर्षतः कह सकते हैं कि ऐसा प्रस्ताव जिसको सभी भारतीयों का व्यापक राजनीतिक समर्थन प्राप्त हो, को तैयार करने के लिये नेहरू रिपोर्ट के रूप में किया गया प्रयास असफल रहा। यद्यपि यह रिपोर्ट स्वयं में प्रगतिशील विचारों (वयस्क मताधिकार, लैंगिक समता, धर्मनिरपेक्षता) को समाहित किये हुए थी किंतु तत्कालीन परिस्थितियों ने इसे असफल बना दिया। इसके परिणामस्वरूप उपजी सांप्रदायिकता अंततः विकृत रूप धारण कर भारत के विभाजन के रूप में परिलक्षित हुई।
‘मीमांसा दर्शन तर्कपूर्ण चिंतन, विवेचन तथा अनुप्रयोग की कला है।’ कथन को स्पष्ट करते हुए इस दर्शन के प्रमुख तत्त्वों की चर्चा करें।
उत्तर :
भारत के छः आस्तिक दर्शनों में मीमांसा दर्शन का महत्त्वपूर्ण स्थान है। इसके प्रवर्तक जैमिनी हैं। मीमांसा शब्द का वास्तविक अर्थ तर्क-पूर्ण चिंतन, विवेचन तथा अनुप्रयोग की कला है। यह विचार पद्धति वैदिक साहित्य के भाग रहे संहिता तथा ब्राह्मणों के विश्लेषण पर केंद्रित थी।
मीमांसा दर्शन के अनुसार वेदों में शाश्वत सत्य निहित है तथा यदि व्यक्ति को धार्मिक श्रेष्ठता, स्वर्ग और मुक्ति प्राप्त करनी है, तो उसे वेदों द्वारा नियत सभी कर्तव्य पूरे करने होंगे।
इस दर्शन के अनुसार मुक्ति अनुष्ठानों के निष्पादन से ही संभव है। साथ ही, मुक्ति के उद्देश्य से किये जा रहे अनुष्ठानों को पूर्णता से संपन्न करने के लिये उनमें निहित तर्क को समझना भी आवश्यक है।
मीमांसा दर्शन के अनुसार व्यक्ति के कर्म अपने गुण दोषों के लिये उत्तरदायी होेते हैं तथा गुणयुक्त कर्मों के प्रभाव की अवधि तक व्यक्ति स्वर्ग का आनंद प्राप्त कर सकता है, किंतु वे जन्म और मृत्यु से मुक्त नहीं होंगे। मुक्ति को प्राप्त करने के पश्चात् वे इस अनंत चक्र से छूट जाएंगे।
मीमांसा में महासृष्टि तथा खंडसृष्टि नाम से दो सृष्टियों का उल्लेख है, जबकि प्रलय, महाप्रलय और खंडप्रलय नाम से तीन प्रलयों का उल्लेख है। किसी स्थल विशेष का भूकंप आदि से विनाश होना खंडप्रलय तथा वहाँ नए जीवन का उदय खंडसृष्टि है। महासृष्टि में परमाणुओं से द्वयणुकादि द्वारा पंचमहाभूत पर्यंत नवग्रहादिकों की सृष्टि होती है।
विद्वानों ने अनुमान सिद्ध ईश्वर का निराकरण किया है तथा वेद सिद्ध ईश्वर को स्वीकार किया है। पदार्थ विवेचना की चार कोटियाँ मानी गई हैं-
♦ प्रमाणः जिसके विषय का निश्चयात्मक ज्ञान हो और विषय का निर्धारण हो।
♦ प्रमेयः प्रमाण के द्वारा जिसका ज्ञान हो।
♦ प्रमितीः प्रमाण के द्वारा जिस किसी भी विषय का निश्चयात्मक ज्ञान हो।
♦ प्रमाताः जो प्रमाण के द्वारा प्रमेय ज्ञान को जानता है।
यद्यपि मीमांसा तर्क-पूर्ण चिंतन को प्रोत्साहित करती है परंतु साथ ही यह समाज में वर्ग विभेद को भी बढ़ावा देती है। चूँकि यह मुक्ति के लिये अनुष्ठानों को आवश्यक मानती है, जिसकी उचित समझ सामान्य लोगों को नहीं होती। अतः उन्हें पुरोहितों की सहायता लेनी पड़ती है, जो कि स्पष्ट रूप से ब्राह्मणाें के वर्चस्व को स्थापित करता है।
चार्टिस्ट आंदोलन राजनीतिक सुधारों के वेश में सामाजिक क्रांति का प्रयत्न था। व्याख्या करें।
उत्तर :
19वीं शताब्दी के पूर्वार्द्ध में इंग्लैंड में मजदूर वर्ग के हितों के संरक्षण के लिये चलाया गया आंदोलन ही चार्टिस्ट आंदोलन कहलाता है। औद्योगिक क्रांति के परिणामस्वरूप इंग्लैंड में अनेक नवीन औद्योगिक केंद्रों की स्थापना हुई जिससे ब्रिटेन के विभिन्न क्षेत्रें से लोग यहाँ आकर बसने लगे। किंतु सामाजिक-आर्थिक विषमता के कारण श्रमिकों की स्थिति गंभीर से गंभीरतम होती गई। इसी दुरावस्था को दूर करने के लिये श्रमिक वर्ग ने संसद के समक्ष अपनी मांगें रखीं। चूँकि ये मांगें एक चार्टर के रूप में थीं, अतः यह आंदोलन चार्टिस्ट आंदोलन कहलाया।
आंदोलनकारियों ने मांगों का एक दस्तावेज तैयार किया, जिसे ‘जनता का आज्ञापत्र’ कहा गया। इसमें छः मांगें थीं।
सभी को वयस्क मताधिकार प्राप्त हो।
निचले सदन की सदस्यता के लिये न्यूनतम संपत्ति की शर्त समाप्त हो।
संसद का वार्षिक चुनाव हो।
 मतदान गुप्त हो।
संसद सदस्यों को वेतन दिया जाए।
संसद क्षेत्र समान हों।
उपर्युक्त मांगों से यह पूर्णतया स्पष्ट हो गया कि यह एक राजनीतिक कार्यक्रम था। किंतु इन राजनीतिक सुधारों की मांग के पीछे आर्थिक और सामाजिक विषमता ही उत्तरदायी थी।
चूँकि नगरीय क्रांति के फलस्वरूप स्थापित औद्योगिक नगरों में मज़दूर वर्ग अनेक समस्याओं से ग्रसित था। अतः वयस्क मताधिकार और निचले सदन की सदस्यता प्राप्त कर वे अपने अधिकारों को सुनिश्चित कर सकते थे। राजनीतिक हिस्सेदारी के माध्यम से समाज विशेषकर मजदूर वर्ग में जागरूकता आती और उनमें समता (संसद क्षेत्र समान हो) की भावना स्थापित होती। इससे सामाजिक क्रांति का आविर्भाव होता है।
निष्कर्षतः यह कहा जा सकता है कि चार्टिस्ट आंदोलन एक ऐसा प्रयत्न था, जिसके अंतर्गत राजनैतिक सुधारों के माध्यम से सामाजिक क्रांति लाने का उद्देश्य निहित था। इसका उद्देश्य समाज में आमूल-चूल परिवर्तन करके मजदूरों की दशा में सुधार करना था। यद्यपि यह आंदोलन असफल रहा तथापि इसके दूरगामी परिणाम रहे।
पश्चिम और दक्षिण भारत में धार्मिक एवं सामाजिक सुधार आंदोलनों का प्रसार तथा उनका स्वरूप उत्तर भारत से काफी हद तक भिन्नता दर्शाता है। कथन की सकारण विवचेना करें।
उत्तर :
19वीं शताब्दी के धार्मिक और सामाजिक सुधार आंदोलनों का भारतीय इतिहास में विशेष स्थान है। यह आंदोलन बहुमुखी स्वरूप और व्यापकता लिये हुए था, इसी कारण इसने देश में व्याप्त तत्कालीन जड़ता को समाप्त करने और आम जन-जीवन को बदलने का प्रयास किया। इसके पथ प्रदर्शकों ने जहाँ एक ओर धार्मिक एवं सामाजिक सुधाराें का आह्नान किया, वहीं दूसरी ओर, इसने भारत के अतीत को उजागर करके भारतवासियों के मन में आत्मसम्मान एवं आत्मगौरव जगाने का प्रयास किया। इन आंदोलनों के पीछे दो शक्तियाँ कार्य कर रही थीं_ प्रथम, अंग्रेजी शिक्षा और संस्कृति के प्रभाव से अवतरित हुई थी तो दूसरी, ईसाई मिशनरियों के कार्यों के विरुद्ध तीखी प्रतिक्रिया के रूप में हिंदुओं में उत्पन्न हुई।
19वीं शताब्दी के प्रारंभ में ही इनका आविर्भाव हो चुका था, जो शताब्दी के अंत होते-होते संपूर्ण भारत (पश्चिम एवं दक्षिण) में फैल गया। किंतु उत्तर भारत के सुधार आंदोलन दक्षिण या पश्चिम भारत की तुलना में काफी भिन्नता लिये हुए था। इसे निम्नलिखित रूप से समझा जा सकता है।
उत्तर भारत में धार्मिक एवं सामाजिक सुधार आंदोलनों का प्रसार एवं स्वरूपः
उत्तर एवं पूर्वी भारत में सुधारकों ने किताबी आदर्शवाद को यथार्थ बनाने का प्रयास किया (यंग बंगाल आंदोलन)। इनके आदर्श और सामाजिक यथार्थता में कोई मेल नहीं था।
बंगाल में सुधारकों ने अंग्रेजी भाषा को प्रधानता दी न कि स्थानीय भाषा को।
दक्षिण के विपरीत बंगाल में कुशल नेतृत्व उपलब्ध था। इस कारण इस क्षेत्र के सुधार आंदोलन सतत् एवं दूरगामी थे।
पश्चिम एवं दक्षिण भारत में प्रसार एवं स्वरूपः
पश्चिम भारत में बंगाल की तुलना में सुधारक अधिक व्यावहारिक और यथार्थवादी थे।
पश्चिम भारत में सुधारकों ने देशी भाषाओं का प्रयोग किया जिस कारण यह अधिक लोकप्रिय हुआ एवं जनता के निकट पहुँचा।
दक्षिण भारत में बंगाल के विपरीत आधुनिक शिक्षा की गति धीमी थी।
दक्षिण भारत में ब्राह्मण ही प्रमुख उच्च पदों पर आसीन थे। ऐसे में वे सामाजिक ढाँचे में परिवर्तन लाकर स्वयं की सर्वोच्चता को क्षीण नहीं करना चाहते थे।
इस प्रकार निष्कर्षतः यह कहा जा सकता है कि उत्तर भारत के धार्मिक और सामाजिक सुधार आंदोलन पश्चिम एवं दक्षिण भारत के आंदोलनों से मौलिक रूप से कुछ भिन्न थे। यहाँ तक कि पश्चिम एवं दक्षिण के आंदोलनों में भी भिन्नता देखी जा सकती है। किंतु सभी का लक्ष्य तत्कालीन सामाजिक जड़ता को समाप्त करके समाज को प्रगतिशील बनाना था।
‘थाट’ से आप क्या समझते हैं? ‘थाट’ एवं ‘राग’ की मौलिक विशेषताओं पर तुलनात्मक विश्लेषण प्रस्तुत कीजिये।
उत्तर :
‘थाट’ (संगीत) हिन्दुस्तानी संगीत की एक विधा है, जिसमें सदैव सात भिन्न अलाप होते हैं। इन्हें स्वर कहा जाता है। जैसे- सा, रे, गा, मा आदि। ‘थाट’ कला हिन्दुस्तानी संगीत का आधार है। भारतीय संगीत की प्रमुख पुस्तक ‘संगीत रत्नाकार’ में तत्कालीन संगीत की कुछ तकनीकी शब्दावलियों का प्रयोग किया गया है। जैसे ‘ग्राम’ और ‘मूर्घना’। 11वीं शताब्दी के पश्चात् भारतीय संगीत पर मध्य और पश्चिम एशिया का प्रभाव पड़ने लगा। 15वीं शताब्दी तक यह प्रभाव स्पष्ट हो गया। फलस्वरूप ‘ग्राम’ और ‘मूर्घना’ का स्थान ‘थाट’ ने ले लिया।
‘थाट’ संगीत की मुख्य विशेषताएँ निम्नलिखित हैंः
इसमें सात स्वर होते हैं। (सा रे गा मा पा धा नि)
यह आधुनिक राग बिलावल का मेल आरोह है।
वर्तमान में उक्त सात स्वरों के अतिरिक्त पाँच अन्य स्वर भी प्रचलित हैं।
‘राग’ ‘थाट’ की अपेक्षा मौलिक संगीत विधा है। इस रूप में ‘राग’ और ‘थाट’ में समानताओं और विषमताओं को निम्नलिखित प्रकार से समझा जा सकता है-
सभी ज्ञात ‘राग’ 12 ‘थाट’ स्वरों का ही समूह है। इस रूप में ‘थाट’ व्युत्पन्न है, जबकि ‘राग’ मौलिक है।
जनजातियों और लोकगीतों ने अपनी रचनात्मक अभिव्यक्ति को रागों में व्यक्त किया है। इन्हीं रागों को कालांतर में संगीत विज्ञानियों ने स्वरग्राम या सरगम (थाट) में वर्गीकृत किया।
विभिन्न रागों पर विदेशी प्रभाव पड़ने से ही ‘थाट’ का आविर्भाव हुआ
इस प्रकार ‘थाट’ और ‘राग’ संगीत विधा में भेद किया जा सकता है। ‘थाट’ संगीत विधा विशुद्ध रूप से भारतीय नहीं है किंतु यह भारतीय कला में इतनी रच गई कि अब भारत की पहचान बन गई है और हिन्दुस्तानी संगीत की महत्त्वपूर्ण विधा है।
1967 का आम चुनाव कई मामलों में विशिष्ट था, जिसमें कुछ ऐसी नई प्रवृत्तियों का जन्म हुआ जिन्होंने भारतीय राजनीति पर मूलगामी एवं गहरी छाप छोड़ी। विवेचना करें।
उत्तर :
15 अगस्त, 1947 को स्वतंत्र होने के पश्चात् संघीय ढाँचे के तहत भारत में संसदीय लोकतंत्र की स्थापना हुई। शुरुआती दौर में कॉन्ग्रेस पार्टी का केंद्र एवं राज्य सरकारों पर एकाधिकार रहा, क्योंकि लोग कॉन्ग्रेस को भारतीय स्वतंत्रता का मूल कारक मानते थे। पंरतु 1967 का आम चुनाव जवाहरलाल नेहरू तथा लाल बहादुर शास्त्री जैसे नेताओं की मृत्यु के बाद हो रहा था। कॉन्ग्रेस के भीतर भी सत्ता के लिये आपसी खींच-तान चल रही थी। 1967 का आम-चुनाव ‘नेहरू के बाद कौन’ का भी उत्तर देने जा रहा था।
इस चुनाव के उपरांत नई प्रवृत्तियों का जन्म हुआ जिनका भारतीय राजनीति के ऊपर दूरगामी प्रभाव पड़ा, इनमें से प्रमुख निम्नलिखित हैंः
1967 के चुनाव में लोकसभा में कॉन्ग्रेस की सीटों की संख्या घटकर 284 रह गई थी तथा 8 राज्यों में गैर-कॉन्ग्रेसी सरकारों की स्थापना हुई। यह भारतीय राजनीति के ऊपर कॉन्ग्रेस के एकाधिकार के खत्म होने शुरुआत थी।
जिन राज्यों में गैर-कॉन्ग्रेसी सरकार की स्थापना हुई थी वहाँ कोई विशेष दल स्पष्ट बहुमत नहीं पा सका था, अतः गठबंधन सरकारों की स्थापना एवं गठबंधन हेतु विपरीत विचारधारा के दल भी साथ आए।
सत्ता के लालच में दल-बदल की प्रवृत्ति का जन्म हुआ। विधायकों की स्वामी-भक्ति स्थायी नहीं रही तथा अल्पकालिक सरकारों की स्थापना हुई। 1967-70 के मध्य बिहार में सात तथा उत्तर प्रदेश में चार सरकारों का गठन किया गया। इस पर 1986 के दलबदल निषेध अधिनियम के बाद लगाम लगाई जा सकी।
कॉन्ग्रेस के भीतर भी शक्ति का निर्णय इस चुनाव के द्वारा हो गया था। सिंडीकेट गुट के नेता के- कामराज सहित उनके सभी सहयोगी चुनाव हार गए तथा इंदिरा निर्विवाद रूप से कॉन्ग्रेस की नेता के रूप में उभर कर सामने आई।
1964 में कम्युनिस्ट पार्टी ऑफ इंडिया से अलग होकर सीपीएम ने नक्सली आंदोलन की शुरुआत की थी। सीपीएम ने 1967 के चुनावों में हिस्सा लिया तथा पश्चिम बंगाल में गठबंधन सरकार की स्थापना की। सीपीएम ने अपने बागी नेताओं के विरोध के दमन के लिये सरकारी मशीनरी का उपयोग किया परंतु यह नक्सली आंदोलन अन्य राज्यों में भी फैल गया, जो आज भी एक बड़ी समस्या है।
1967 के आम चुनाव में 61ः वोटिंग हुई थी जो कि अब तक सर्वाधिक थी। 1962 में चीन तथा 1965 में पाकिस्तान के साथ युद्ध, खाद्यान्न संकट तथा नेहरू जैसे सर्वमान्य नेता की मृत्यु आदि बड़ी समस्याओं से जूझने के बावजूद भारत में लोकतंत्रत्मक प्रणाली अक्षुण्ण रही। यद्यपि कॉन्ग्रेस का प्रभुत्व कम हुआ था परंतु कमजोर विपक्ष के कारण अब भी यह सर्वाधिक प्रभावशाली पार्टी थी तथा ‘नेहरू के बाद कौन’ का उत्तर इंदिरा गांधी के रूप में मिल चुका था।
प्रथम विश्व युद्ध के उपरांत सामाजिक संरचना में मौलिक परिवर्तन दर्ज किये गए, जिनमें कला एवं साहित्य के क्षेत्र में हुए परिवर्तन उल्लेखनीय थे। स्पष्ट करें।
उत्तर :
प्रथम विश्व युद्ध के परिणाम इतने व्यापक और प्रभावकारी थे कि इनके साथ ही एक युग का अंत हो गया। विश्व युद्ध के पश्चात् 19वीं शताब्दी की अनेक प्रवृत्तियाँ पुरानी पड़ गईं और मानव समाज उनसे आगे निकल गया था। राष्ट्रीयता की भावना क्षीण होने लगी थी और नवीन विचारधाराएँ सामाजिक संगठन को एक नए रूप में बांध रही थी। परिणामस्वरूप सामाजिक संरचना में मौलिक परिवर्तन दर्ज किये गए।
इन मौलिक परिवर्तनों को निम्नलिखित रूप से समझा जा सकता है-
प्रथम विश्व युद्ध के पश्चात् विदेशों में रह रहे अल्पसंख्यकों की समस्या के समाधान का प्रयत्न किया गया।
स्त्रियाँ कार्यालयों, कारखानों आदि में काम करने लगीं, जिससे उनकी स्थिति में सुधार हुआ।
नस्लों की समानता की भावना उत्कृष्ट हुई। इस विचार द्वारा विश्व में अंतर्राष्ट्रीयता की भावना को बल मिला।
धार्मिक सर्वोच्चता का स्थान राष्ट्रीय सर्वोच्चता ने ले लिया।
विज्ञान के क्षेत्र में महत्त्वपूर्ण उन्नति दर्ज की गई। साथ ही शिक्षा के प्रसार ने समाज को तार्किक बनाया। सामाजिक संरचना में उपर्युक्त परिवर्तनाें के साथ कला और साहित्य के क्षेत्र में भी अद्वितीय परिवर्तन हुए।
ये परिवर्तन निम्नलिखित हैः

कला के क्षेत्र मेंः
संगीत के क्षेत्र में एडवर्ड मैकडोनल, रिचर्ड स्ट्रास, जासिकाल्यूज आदि संगीतकारों ने संगीत को नई दिशा दी।
वास्तुशिल्प का विकास इस काल की पम्रुख घटना है। अमेरिका, इंग्लंडै आदि स्थानों पर बने चच र्आधुनिकता का एहसास करवाते हैं।
चित्रकला को पाब्लो पिकासो, आनरे मातेस, ग्रांड वुड और जॉर्ज बिलोज आदि ख्याति प्राप्त कलाकारों ने आगे बढ़ाया।
साहित्य के क्षेत्र मेंः
इस काल का साहित्य 18वीं एवं 19वीं शताब्दी के साहित्य से भिन्न हो गया।
साहित्य की विषय-वस्तु उच्च और धनी मध्यम वर्ग के स्थान पर निम्न वर्ग हो गया।
ख्याति प्राप्त नाटककार जॉर्ज बनार्ड शॉ और ओ नील के नाम भी साहित्य के क्षेत्र में उल्लेखनीय हैं।
निष्कर्षतः

यह कहा जा सकता है कि प्रथम विश्व युद्ध के नकारात्मक परिणामों के साथ सामाजिक परिवर्तन के सकारात्मक पक्ष ने आने वाली पीढि़यों को महत्त्वपूर्ण रूप से बदला। इस सकारात्मक पक्ष में कला और साहित्य में हुए परिवर्तन विशेष रूप से उल्लेखनीय हैं।
नदी द्वारा निर्मित रचनात्मक स्थलरूपों में सर्वाधिक महत्त्वपूर्ण डेल्टा के निर्माण की आवश्यक दशाएँ बताते हुए उसके वर्गीकरण को सोदाहरण समझाएँ।
उत्तर :
भूमिका में:
नदी के निक्षेपात्मक स्थलरूपों के बारे में जानकारी देते हुए उत्तर आरंभ करें-
नदी के निक्षेप द्वारा विभिन्न प्रकार के स्थलरूपों का निर्माण होता है, जिन्हे रचनात्मक स्थलरूप कहते है। जलोढ़ पंख, जलोढ़ शंकु, बालुका तट, प्राकृतिक तटबंध, बाढ़ का मैदान और डेल्टा इनके कुछ प्रमुख निक्षेपात्मक स्थलरूप के उदाहरण है।

विषय-वस्तु में:

विषय-वस्तु के पहले भाग में हम नदी डेल्टा का सामान्य परिचय देते हुए उसके निर्माण हेतु आवश्यक दशाएँ बताएंगे-
जब नदी का वेग घटता है तो यह अपने साथ लाये पदार्थ यथा शैलखण्ड, रेत और गाद संबंधी भार को जमा करना प्रारंभ कर देती है। जब नदी सागर अथवा झील में प्रवेश करती है तो उसके प्रवाह में अवरोध एवं वेग में कमी के कारण नदी के मुहाने पर बड़ी मात्रा में रेत और गाद का निक्षेपण या जमाव होने लगता है। इस प्रकार से निर्मित स्थलरूप डेल्टा कहलाता है।
डेल्टा के निर्माण हेतु आवश्यक दशाएँ-
डेल्टा के निक्षेप हेतु उचित स्थान का होना आवश्यक
नदी का आकार तथा आयतन अधिक हो एवं उसका मार्ग भी लंबा हो ताकि वह अपने साथ अधिक पदार्थों का परिवहन मुहाने तक कर सके
मुहाने के पास नदी का वेग अत्यन्त मन्द होना चाहिये।
जिस सागर में नदी गिरती है, उसकी सागरीय लहरों का वेग कम होना चाहिये।
विषय-वस्तु के दूसरे भाग में हम नदी डेल्टा के वर्गीकरण पर प्रकाश डालेंगे-

आकृति के अनुसार डेल्टा का वर्गीकरण निम्न प्रकार से किया जाता है-
चापाकार डेल्टा
इसका निर्माण उस समय होता है जब नदी की मुख्य धारा द्वारा पदार्थों का निक्षेप बीच में अधिक होता है। इससे बीच का भाग निकला हुआ एवं किनारे का भाग संकरा होता है। इस प्रकार के डेल्टा का आकार वृत्त के चाप या धनुष के समान होता है।
उदाहरण- गंगा नदी का डेल्टा, राइन नदी का डेल्टा, नील नदी एवं हवांगहो, सिंधु, मीकांग नदियों का डेल्टा।
पंजाकार डेल्टा
इस प्रकार का डेल्टा प्राकृतिक नदी तटबंधों के जलीय भाग में मनुदय की उंगलियों के आकार में धारा की शाखाओं के बंटने से निर्मित होता है। इनका आकार पक्षियों के पैरों के पंजा से मिलता है।
उदाहरण- मिसीसीपी नदी का डेल्टा
ज्वारनदमुख डेल्टा
नदियों की एस्चुअरी के भर जाने से निर्मित लम्बे तथा संकरे डेल्टा को ज्वारनदमुख डेल्टा कहते है।
उदाहरण- भारत में नर्मदा तथा तापी नदियों द्वारा बनाया गया डेल्टा तथा मैकेन्जी, एल्ब, ओब, हडसन आदि नदियों के डेल्टा।
अग्रवर्धी (दन्त आकार) डेल्टा
यह एक सममित (Symmetrical) डेल्टा है जो अक्सर सागर की सीधी तट रेखा पर नदी के प्रवेश से बनता है। इसमें अवसादी पदार्थ नदी के मुहाने के दोनों ओर समान रूप से जमा होता है।
उदाहरण- इटली की टाइबर नदी द्वारा बनाया गया डेल्टा
निष्कर्ष

अंत में संतुलित, संक्षिप्त एवं सारगर्भित निष्कर्ष लिखें।
नोट- आप चाहे तो डेल्टा के वर्गीकरण में डायग्राम भी बना सकतें है।
संगम साहित्य से दक्षिण भारत की राजनीतिक स्थिति की अपेक्षा सामाजिक तथा आर्थिक स्थिति के विषय में अधिक जानकारी मिलती है। चर्चा कीजिये।
उत्तर :
भूमिका में:

संगम साहित्य का ऐतिहासिक स्रोत के रूप में उसके महत्त्व को बताते हुए जानकारी दें-
संगम साहित्य दक्षिण भारत का इतिहास जानने का प्रमुख स्रोत है। इसका संकलन लगभग 30 ई.पू. से 200 ई.पू. के मध्य किया गया। इस साहित्य से राजनीतिक क्षेत्र में राज्य के गठन के विषय में जानकारी मिलती है, जिसमें मात्र सेना के दल होते थे। परंतु कर प्रणाली, संग्रह प्रणाली तथा न्याय व्यवस्था के विषय में बहुत कम जानकारी मिलती है। राजाओं का अतिश्योक्तिपूर्ण वर्णन मिलता है, जबकि पुरातात्त्विक साक्ष्यों द्वारा राजनीतिक वर्णन की पुष्टि बहुत कम होती है।
विषय-वस्तु में:

विषय-वस्तु के पहले भाग में हम तत्कालीन अर्थव्यवस्था के बारे में संगम साहित्य द्वारा प्राप्त जानकारी पर चर्चा करेंगे-
राजनीतिक इतिहास के विपरीत संगम साहित्य में तत्कालीन समाज, धर्म, अर्थव्यवस्था के विषय में महत्त्वपूर्ण जानकारी मिलती है। इन ग्रंथों में युद्धों तथा लूट-पाट की चर्चा मिलती है। ऐसा प्रतीत होता है कि व्यापार तथा लूट राज्य की आय के मुख्य साधन रहे होंगे। लेकिन कालांतर में इनके स्थान पर कृषि को महत्त्व दिया जाने लगा। कावेरी नदी डेल्टा वाला प्रदेश अपनी उर्वरता के लिये प्रसिद्ध था। कृषि आय द्वारा ही प्रशासनिक तथा सैन्य व्यय की पूर्ति की जाती थी। वस्त्र उद्योग का विकास हुआ, विदेशी व्यापार के माध्यम से भारी मात्रा में सोना प्राप्त होता था, जो दक्षिण भारत की समृद्धि का महत्त्वपूर्ण कारण था। संगम काल में नियमित कर प्रणाली के अभाव के बावजूद काली मिर्च, रेशम, हाथी दाँत आदि के निर्यात ने राजाओं को धनी बना दिया।
विषय-वस्तु के दूसरे भाग में हम संगम साहित्य में वर्णित सामाजिक स्थिति पर चर्चा करेंगे-
शिल्प्पादिकारम तथा मणिमेखलै जैसी रचनाओं में तत्कालीन सामाजिक स्थिति के विषय में जानकारी मिलती है। संगमकालीन समाज में वर्ण एवं जाति व्यवस्था बहुत सख्त नहीं थी फिर भी ब्राह्मणों को प्रतिष्ठित स्थान प्राप्त था। वैदिक यज्ञों का प्रचलन था। ब्राह्मणों के पश्चात् वेल्लार वर्ग का स्थान था और इन्हें प्रशासनिक पदों पर नियुक्त किया जाता था। धनी वर्ग पक्के, जबकि निर्धन कच्चे मकानों में रहते थे। सामाजिक विषमता के विरुद्ध कहीं भी विरोध की भावना नहीं थी। महिलाओं को जीवन साथी चुनने की स्वतंत्रता थी किंतु विधवाओं की स्थिति सोचनीय थी। दास प्रथा का उल्लेख नहीं मिलता है। मृत्यु के पश्चात् अग्निदाह तथा समाधिकरण दोनों प्रथाओं का प्रचलन था।
निष्कर्ष

अंत में संतुलित, संक्षिप्त एवं सारगर्भित निष्कर्ष लिखें।
इस प्रकार संगम साहित्य राजनीतिक स्थिति की अपेक्षा तत्कालीन समाज की सामाजिक तथा आर्थिक स्थिति की अधिक महत्त्वपूर्ण जानकारी प्रदान करता है।
ताशकंद समझौते के पीछे निहित परिस्थितियों पर प्रकाश डालते हुए समझौते के महत्त्वपूर्ण बिंदुओं पर चर्चा करें।
उत्तर :
भूमिका में:

ताशकंद समझौते पर सामान्य चर्चा करते हुए उत्तर प्रारंभ करें-
ताशकंद समझौता भारत और पाकिस्तान के बीच 1966 में किया गया एक शांति समझौता था। इसके अनुसार, भारत और पाकिस्तान अपनी शक्ति का प्रयोग एक-दूसरे के खिलाफ नहीं करेंगे और अपने झगड़ों को शांतिपूर्ण ढंग से हल करेंगे।
विषय-वस्तु में:

विषय-वस्तु के पहले भाग में ताशकंद समझौते की पूर्ववर्ती परिस्थितियों पर चर्चा करते हुए उसके मुख्य बिंदुओं को बताएंगे-
भारत-पाकिस्तान के बीच 1965 में हुए युद्ध के समय चीन तथा अमेरिका का झुकाव पाकिस्तान तथा सोवियन संघ का झुकाव भारत की ओर था, इसकी झलक स्पष्ट रूप से देखने को मिली। कालांतर में सोवियत संघ, अमेरिका और संयुक्त राष्ट्र महासभा के दबाव में दोनों पक्ष युद्ध विराम के लिये तैयार हुए।
युद्ध विराम के बाद सोवियत संघ की मध्यस्थता से पाकिस्तान के जनरल अयूब खान तथा भारतीय प्रधानमंत्री लाल बहादुर शास्त्री के मध्य ताशकंद समझौता हुआ। इसके महत्त्वपूर्ण बिंदु निम्नलिखित थे-
भारत तथा पाकिस्तान आपसी विवादों को हल करने के लिये बल का प्रयोग न करके शांतिपूर्ण समाधान की कोशिश करेंगे।
1961 के वियना अभिसमय का पालन करेंगे तथा राजनयिक संबंधों को बहाल करेंगे।
दोनों देश युद्ध से पूर्व की सीमा रेखा का पालन करेंगे।
दोनाें देशों के मध्य आंतरिक मामलों में संबंध, गैर-हस्तक्षेप के सिद्धांत पर आधारित होंगे।
दोनों देश एक-दूसरे को लेकर दुर्भावनापूर्ण प्रचार नहीं करेंगे।
विषय-वस्तु के दूसरे भाग में इस समझौते के प्रभावों पर चर्चा करेंगे-
उपर्युक्त के अतिरिक्त दोनों देश आपसी संबंधों को बेहतर बनाने की प्रतिबद्धता हेतु सभी अधिगृहीत इलाकों से हटकर युद्ध-पूर्व की स्थिति कायम करने पर सहमत हुए। भारत के लिये इसका अर्थ सामरिक दृष्टि से महत्त्वपूर्ण कश्मीर के हाजी-पीर दर्रे से हट जाना था, जिसके माध्यम से घुसपैठिये फिर कश्मीर में प्रवेश कर सकते थे। भारतीय प्रधानमंत्री युद्धबंदी हेतु इस शर्त को भी मानने को तैयार हो गए। दूसरी ओर, भारत को यह भय भी था कि कहीं इस शर्त को न मानने पर भारत संयुक्त राष्ट्र संघ में सोवियत संघ का समर्थन न खो दे और साथ ही तकनीकी तथा सैन्य सहायता हेतु भी सोवियत संघ मना न कर दे।
निष्कर्ष

अंत में संक्षिप्त, सारगर्भित एवं संतुलित निष्कर्ष लिखें।
यद्यपि भारत इस समझौते के प्रति सदैव प्रतिबद्ध रहा किंतु पाकिस्तान इन शर्तों का उल्लंघन कर कश्मीर व अन्य क्षेत्रों में आतंकी गतिविधियाँ फैलाता रहा जिसका परिणाम 1971 तथा 1999 में पुन: युद्ध के रूप में सामने आया।